
Către,




BIROUL PERMANENT AL



CAMEREI DEPUTAȚILOR
Vă înaintăm, alăturat, raportul comun asupra propunerii legislative privind transmiterea unei suprafeţe de teren şi a unor construcţii din domeniul privat al statului şi administrarea Autorităţii Naţionale pentru Tineret în proprietatea publică a Municipiului Câmpina, judeţul Prahova şi în administrarea Consiliului Local Câmpina, transmisă Comisiei pentru administrație publică şi amenajarea teritoriului și Comisiei juridice, de disciplină și imunități, pentru dezbatere şi avizare în fond, în procedură obişnuită, cu adresa nr. Plx. 167 din 7 aprilie 2014.
	VICEPREŞEDINTE,
	PREŞEDINTE,


	Nicolae Ciprian NICA
	Marin ALMĂJANU

r a p o r t   C O M U N
asupra propunerii legislative privind transmiterea unei suprafeţe de teren şi a unor construcţii din domeniul privat al statului şi administrarea Autorităţii Naţionale pentru Tineret în proprietatea publică a Municipiului Câmpina, judeţul Prahova şi în administrarea Consiliului Local Câmpina
În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru administrație publică şi amenajarea teritoriului și Comisia juridică, de disciplină și imunități, au fost sesizate spre dezbatere și avizare în fond, în procedură obişnuită, cu propunerea legislativă privind transmiterea unei suprafeţe de teren şi a unor construcţii din domeniul privat al statului şi administrarea Autorităţii Naţionale pentru Tineret în proprietatea publică a Municipiului Câmpina, judeţul Prahova şi în administrarea Consiliului Local Câmpina, transmisă cu adresa nr. Plx.167 din 7 aprilie 2014, înregistrată la Comisia pentru administrație publică şi amenajarea teritoriului cu nr.4c-6/127 din 7 aprilie 2014 și la Comisia juridică, de disciplină și imunități cu nr.4c-11/410 din 8 aprilie 2014.
Senatul a respins propunerea legislativă în şedinţa din 1 aprilie 2014.

Camera Deputaţilor este Cameră Decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificările și completările ulterioare.

La întocmirea prezentului raport comun Comisiile au avut în vedere:

·   avizul favorabil al Consiliului Legislativ (nr.1216/01.11.2013)
·   avizul negativ al Comisiei pentru industrii și servicii (nr.4c-3/125/16.04.2014)
·  punctul de vedere negativ al Guvernului (nr.281/14.02.2014)

Propunerea legislativă are ca obiect de reglementare transmiterea unui teren în suprafaţă de 22.926 m2 precum şi a unor construcţii, din domeniul privat al statului şi din administrarea Autorităţii Naţionale pentru Sport şi Tineret, în proprietatea publică a municipiului Câmpina şi în administrarea Consiliului Local Câmpina, judeţul Prahova, prin derogare de la prevederile art.8 alin.(1) din Legea nr.213/1998 privind bunurile proprietate publică, cu modificările şi completările ulterioare, în vederea reabilitării Centrului de Agrement Voila, judeţul Prahova şi dezvoltarea unor activităţi economice de utilitate publică.

Potrivit prevederilor art.61 şi art.63 din Regulamentul Camerei Deputaţilor, republicat, cu modificările și completările ulterioare, examinarea propunerii legislative a avut loc în şedinţe separate, în data de 5 mai 2014 de către Comisia juridică, de disciplină și imunități și în data de 17 septembrie 2014 de către Comisia pentru administraţie publică și amenajarea teritoriului. 

Din numărul total de 27 membri ai Comisiei juridice, de disciplină și imunități au participat la ședință conform listei de prezență, iar din numărul total de 24 membri ai Comisiei pentru administrație publică şi amenajarea teritoriului au participat la ședință 20 deputați.

La dezbateri a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Alina Cazanacli, subsecretar de stat în cadrul Ministerului Tineretului și Sportului.
În urma dezbaterilor și a opiniilor exprimate, membri celor două comisii sesizate în fond au hotărât, cu unanimitate de voturi, respingerea propunerii legislative privind transmiterea unei suprafeţe de teren şi a unor construcţii din domeniul privat al statului şi administrarea Autorităţii Naţionale pentru Tineret în proprietatea publică a Municipiului Câmpina, judeţul Prahova şi în administrarea Consiliului Local Câmpina din următoarele considerente: cu ocazia dezbaterilor s-a constatat că trecerea bunurilor din domeniul privat al statului sau al unităților administrativ - teritoriale în domeniul public al acestora se face după caz, prin hotărâre a Guvernului, a consiliului județean, respectiv a Consiliului General al Municipiului București ori a consiliului local, așa cum statuează art.8 alin.(1) din Legea nr.213/1998 privind bunurile proprietate publică, fiind necesare și documentele privind acordul părților privind transmiterea și acceptarera transmiterii imobilelor respective. Dobândirea dreptului de proprietate publică se poate face numai prin trecerea bunurilor din domeniului public pe orizontală, respectiv atunci când nu se schimbă titularul dreptului, ci doar natura proprietății, transformându-se din privată în publică. Or, în cazul inițiativei legislative se pune problema dobândirii unui drept de proprietate publică de către autoritatea administrativă locală prin schimbarea naturii proprietății unui bun aparținând altui titular, respectiv statul. De asemenea, s-a apreciat că prin lege se poate admite modificarea regimului juridic al unui imobil, însă acest imobil nu are un regim juridic  stabilit printr-o lege anume și, prin urmare, reglementarea regimului său juridic trebuie să urmeze normele legale incidente.
 În raport de obiectul şi conţinutul său, propunerea legislativă face parte din categoria legilor organice.
	VICEPREŞEDINTE,


	PREŞEDINTE,

	Nicolae Ciprian NICA

	Marin ALMĂJANU



	SECRETAR,
	SECRETAR,



	Theodor-Cătălin NICOLESCU
	Constantin AVRAM

	Consilier, Paul Șerban
	Consilier, Roxana Feraru 

